google/wiki40b huggingface dataset:
Løp, Lola, løp!

Handling

Filmen, som foregår i Berlin, er sentrert rundt «Lolas» forsøk på å skaffe 100 000 tyske mark på tyve minutter for å redde kjæresten «Mannis» liv. Pengene tilhører kriminelle, som han har glemt igjen på T-banen i et hodeløst øyeblikk. Han ringer «Lola», og spør om hun kan hjelpe. Faren hennes er bankdirektør. «Lola» løper rundt i Berlin for å nå farens bank, og få pengene av ham. Når planen ikke lykkes, raner hun og «Manni» en butikk, og «Lola» blir skutt av en politimann.
Mens hun dør, starter filmen tilsynelatende på nytt, den hopper tilbake til der hun snakket med «Manni» i telefonen, og igjen prøver hun å få pengene fra faren. Imidlertid skjer en liten handling annerledes i begynnelsen, og resultatet blir fullstendig forskjellig. Hun kommer inn på farens kontor idet han og hans kollega krangler om deres forhold. Hun går derifra, men nede i resepsjonen tar hun pistolen fra vakten og ender opp med å rane faren. Hun bringer pengene til «Manni», men da han passerer gaten blir han kjørt ned av en ambulanse.
Filmen starter en tredje gang. Hun kommer frem til farens bank bare for å se ham kjøre vekk. Hun løper da gjennom byen og ber om hjelp fra djevelen. Hun kommer til et kasino og vinner pengene, men når hun treffer «Manni» har han i mellomtiden fått dem tilbake fra den hjemløse mannen som stjal dem fra ham, og situasjonen er under kontroll. Filmen ender når «Manni» spør «Lola» hva som er i bagen hennes.
Gjennom hele filmen dumper «Lola» hele tiden inn i folk, snakker til dem, eller passerer dem, og livene deres blir fullstendig endret som et åpenbart resultat (i et scenario vinner en kvinne lotteriet og blir rik, i et annet forblir kvinnen fattig og barnet hennes tas fra henne av sosialarbeidere). Det er i stor grad en film om konsekvenser og samhandling, og den ser ut til å benekte eksistensen av skjebne, eller å definere skjebne som noe tenkbart, som gjennom hver enkelt beslutning et menneske foretar kan endres.
Johanne Henriette Valentine Kaas

Grevinne

Den 30. november 1795 giftet hun seg med godseier Christian Conrad Sophus Danneskiold-Samsøe (1774-1823). Paret slo seg ned på Gisselfeld, som de gjør til et gjestfritt hjem hvor blant andre H. C. Andersen og Bertel Thorvaldsen kom.
I 1823 døde greven plutselig, og Henriette stod igjen med seks barn. Midt i sorgen over tapet av sin ektemann, vendte handlekraften tilbake, og hun styrte som enke sine eiendommer med handlekraft og dyktighet. I 1825 utførte hun ektemannens lidt løse planer om et glassverk ved herregården Holmegaard. Senere anla hun også to teglverk samme sted.
Hun døde den 28. juli 1843 på Gisselfeld og ble begravet ved sin mann i slottsparkens gravlund.
Tvungen lønnsnemnd

Tvungen lønnsnemnd er i norsk arbeidsliv et tvangstiltak som myndighetene kan iverksette for å stoppe en pågående arbeidskonflikt.
Tvungen lønnsnemnd iverksettes ved særlover etter forslag fra regjeringen til Stortinget. Samtidig oppfordres partene til å avslutte aksjonene (streik eller lockout) umiddelbart, selv om det kan ta litt tid før Stortinget får behandlet loven. Dersom Stortinget ikke er samlet, kan regjeringen vedta tvungen lønnsnemnd gjennom en provisorisk anordning.
Ved tvungen lønnsnemnd innsettes Rikslønnsnemnda. Lønnsnemnda er oppnevnt av Regjeringa, og begge partene er med. Det vedtaket lønnsnemnda gir, er bindende for begge parter. Saken kan ikke bringes inn for andre organer etter at den har vært behandlet av tvungen lønnsnemnd.
Internasjonale konvensjoner som verner streikeretten, setter klare grenser for bruk av tvungen lønnsnemnd. Slik disse tolkes, er det bare adgang til å gripe inn i arbeidskonflikten dersom konflikten setter liv, helse og personlig sikkerhet i fare for hele eller deler av befolkningen («vitale samfunnsinteresser»). Norge er blitt kritisert for å ha ofte benyttet seg av brede og lite restriktive kriterier for å iverksette tvungen lønnsnemnd, blant annet av Den internasjonale arbeidsorganisasjonen.
Global Game Arena

Global Game Arena (GGA) er et nettverksselskap etablert i 2018 av svenske Niklas Kröningkrona. Virksomheten er registrert i Singapore og Curaçao.
GGA tilbyr online pengespill som er knyttet til kryptovalutaen Eurothereum som styres av filippinske SAS Bank. I 2018 ble denne banken kjøpt opp av det svenske selskapet Stockholm IT Ventures AB. 
Daniel Grenon sitter som Chief Marketing Officer i GGA. Han har bakgrunn fra en rekke nettverksselskaper, blant disse OneCoin. I desember 2016 ble han arrestert i Tanzania under en kampanje for å utbre OneCoin i landet, men ble løslatt dagen etter. Stillingen Chief Technology Officer er besatt av nordmannen Frode Jørgensen som stod bak pyramidespillet PlexPay og ble idømt 2,5 års fengsel for sin rolle der.
I februar 2019 sendte det norske Lotteri- og stiftelsestilsynet et brev til GGA hvor det fremkom at de hadde fått mange henvendelser om at konseptet ble markedsført i Norge. De redegjorde der for at markedsføring av utenlandske nettspill ville rammes av Lotteriloven. Det ble samtidig anført at selskapet hadde en pyramidelignende struktur, men uten at Lotteritilsynet hadde gjort en konkret vurdering av konseptet opp mot forbudet mot pyramidespill.
GGA har ingen tilknytning til nettverksselskapet Global Game Arena som ble forsøkt lansert i 2004.
Aspen (Botkyrka kommune)

Historie

I steinalderen lå området Aspen ligger i under havet. Gjennom landhevingen ble Aspen for 4000 år siden løftet ut av det havdekkede området. Fremdeles ligger boplasser fra bronsealderen og gravrøyser her. For ca 1000 år siden ble området kolonisert, og jernaldergårder lå langs innsjøen. Ved dagens rideskole lå bebyggelsen Skrävsta, på andre siden av innsjøen ved Lindhov lå en annen bebyggelse, og på Hågelby gårds område lå en tredje by, Hogslaby. På Hågelby gårds grunn har en jernalderby blitt rekonstruert. Gravfelt fra denne perioden er bevarte i hele området.

Naturen

Ikke langt fra Skrävsta ligger Ekholmens naturreservat der et 60-talls større eiketrær vokser. Omtrent halvparten av disse er flere hundre år gamle. Her er det også flaggermus og en rekke andre dyr og planter. Edelløvskogen gir en oppfatning om bronsealderens varme klima. En særegen skogstype ligger i Hasselbacken, rett overfor Ekholmen. Her vokser en løvsumpskog av orer på små øyer i sumpmarken. Lyset stråler ned mellom søyler av grå stammer.

Bilder

Bilder fra turløypen rundt Aspen (bildetitler på svensk). Fotograf (alle bildene): Holger Ellgaard
Skattelister

Skattelister er et norsk registersystem som gir oversikt over privatpersoners inntekt, formue og skatteinnbetaling.
I Norge er skattelistene tilgjengelige for offentligheten. Privatpersoner kan dermed få innsikt i hva andre privatpersoner har i alminnelig inntekt, nettoformue og utlignet skatt for et gitt år. Hensikten bak offentliggjøringen var i utgangspunktet å kontrollere at alle oppgav riktige opplysninger til skattemyndighetene for å være sikre på at korrekt beløp ble betalt i skatt. I dag som private grunnlagsopplysninger om skattebetalerne danner grunnlag for den forhåndsutfylte selvangivelsen Skatteetaten sender ut, er den opprinnelige funksjonen på det nærmeste borte.
Skattelister benyttes også for å finne statistikk og historisk-økonomisk-informasjon.

Historikk

Offentliggjøring av skattelister har lang tradisjon i Norge (fra midten av 1800-tallet).
Fra 2001 har skattelistene vært tilgjengelige på internett.
I 2003-2004 opphørte masseutlevering til media, og gateadresse og fødselsdag/-måned ble fjernet. I 2006-2007 ble masseutlevering til pressen gjeninnført, denne gang kun med fødselsår/alder, postnummer og bostedskommune/-fylke foruten de sedvanlige økonomiske opplysninger.
Offentlige skattelister strekker seg ikke lenger frem enn til 2009. Fra og med 2011 var ikke skattelistene lenger offentlige eller tilgjengelige via media, og nordmenns inntekt og formue fra og med 2010 kan kun sjekkes ved å logge seg inn på skatteetatens egne nettsider
via ID-kontroll.
Fra og med 2014 var det ikke lenger mulig for privatpersoner å søke anonymt i skattelistene. Søkers  navn, fødselsår og bosted, samt tidspunkt for søk, vil være synlig for enhver som har vært utsatt for "snoking". I tillegg er det satt en øvre aldersgrense på 16 år, og antall søk er begrenset til 500 navn per måned. Dette har åpnet for nettsteder som tilbyr anonym skattesøk.

Hjemmel

Offentliggjøring av skattelister er hjemlet i ligningsloven. Forslag om å forby publisering av skattelistene har flere ganger blitt nedstemt i Stortinget.

Kontroversiell praksis

Systemet er kritisert på flere punkter, deriblant at det nærer en kikker-mentalitet, og at det gir kriminelle mulighet til å plukke ut potensielle ransofre.
Publiseringen på internett har vært kontroversiell. Stortinget gjennomførte betydelig endringer i reglene for slik publisering i 2003 og 2006, dels ved å redusere mengden opplysninger som publiseres og dels ved å sette grenser for pressens muligheter til å publisere.
Prionocornis

Utbredelse

Arten er utbredt i Vietnam.
Nobody Knows the Trouble I've Seen

«Nobody Knows the Trouble I've Seen» er en amerikansk negro spiritual. Sangen er velkjent. Flere coverversjoner av den har blitt produsert, selv om utførelsen til Louis Armstrong er best kjent. Den ble spilt inn 14. juni 1938 og utgitt av Decca Records på 78-plate med katalognummer 2085B.
Lena Horne spilte inn en versjon av den i 1946. Sangen ble utgitt av Black and White Records på 78-plate med katalognummer 845.
Deep River Boys spilte inn sin versjon i Oslo 29. august 1958. Den ble utgitt på EP-platen Negro Spirituals No. 1 (HMV 7EGN 27) Sangen ble arrangert av Harry Douglas.

Variasjoner

Den andre linjen («Nobody knows but Jesus») blir i noen utførelser endret til «Nobody knows my sorrow».

Norsk versjon

Edvard Hoems oversettelse er tatt med i Norsk Salmebok 2013. "Kven veit vel om den urett eg leid".
Oddbjørn Lønskog har skrevet en norsk tekst. På norsk bærer den tittelen «Ingen min nød og smerte forstår».
Seppuku

Seppuku (japansk 切腹, direkte oversatt «buk-skjæring» eller «mage-snitt») var en form for rituelt selvmord, utført av de japanske samuraiene. Harakiri (腹切 eller 腹切り) er den uformelle, muntlige betegnelsen, et ord som også er mest brukt i Vesten. 
Årsaken til seppuku var vanligvis at samuraien enten vil unngå fiendtlig fangenskap eller bøte for et alvorlig feilgrep, for eksempel for å ha sviktet sin herre. Dette skal allikevel ikke forveksles med soning av en forgåelse, da seppuku ble sett som samuraiens mulighet til å forlate denne verden med æren i behold. Seppuku var en viktig del av samuraienes æreskodeks, den såkalte bushidō, og det var bare samuraiene som hadde anledning til å gjennomføre dette ritualet. Seppuku ble vanlig på slutten av 1100-tallet, og fortsatte frem til slutten av samuraienes tidsperiode, mot slutten av 1870-årene.

Framgangsmåte

Seppuku ble gjennomført ved at samuraien satt i seisa på en pute som lå på et hvitt klede, ikledd hvit kimono. Samuraien tok deretter enten sin tantō (kniv) eller wakizashi (ekstra våpen) og stakk den inn i magen på venstre side og skar over mot høyre. Deretter ville en oppasser normalt avslutte de forferdelige smertene dette førte med seg, ved å halshugge samuraien. De som var ekstra modige kunne imidlertid gjennomføre et tilleggskutt, ved å vri kniven rundt i såret, og føre den tilbake og opp gjennom mellomgulvet. Dette ble ansett som ekstra ærerikt, men de fleste valgte å avslutte livet etter det første kuttet. Da seppuku ble sett som en ærefull avslutning på livet, var det meningen at oppasseren (det blir ennå diskutert om det faktisk var en samurai eller en offisielt, oppsatt bøddel) skulle hugge av hodet og dermed også hjelpe den dømte med å opprettholde sin ære frem til døden. Det ble ansett som svært nedverdigende å vise sine smerter.
En mer uoffisiell forklaring på ritualet i mange kobudokretser er at sittestillingen og bukkuttet ville føre til at hodet falt framover og siden ned i hendene på den dømte da det ble hogd av, og at samuraien dermed ville framstå som om han var midt i en bønn.

Kjente personer som har utført seppuku

Det er flere japanere som har begått rituelt selvmord, også i forholdsvis ny tid. Det gjelder for eksempel Saigō Takamori, «den siste sanne samuari» som døde 1877, generalløytnanten Cho Isamu, admiralen Chuichi Nagumo og flere andre militære fram mot Japans nederlag i andre verdenskrig 1945, den nasjonalistiske aktivisten og forfatteren Yukio Mishima som utførte ritualet i 1970 og judomesteren Isao Inokuma som døde 2001.

Rituelt selvmord i populærkulturen

Det finnes en rekke japanske filmer der seppukuritualet står i fokus, hvorav den mest kjente nok er klassikeren Seppuku fra 1962 (mest kjent i vesten som Harakiri). Andre eksempler er  Sword of Vengeance (1972), Shogun Assasin (1980) og Gohatto (1999).
Michael Ballack

Landslaget

Michael Ballack ble tatt ut på verdenslaget etter VM i fotball 2002, hvor han var svært delaktig i Tysklands finaleplass. Selv pådro han seg et gult kort for mye til å spille finalen, men på veien dit bidro han med fire målgivende pasninger i tillegg til å score vinnermålet både i kvartfinalen mot USA og semifinalen mot Sør-Korea. Ballack har scoret hele 42 mål på 98 landskamper fra sin midtbaneposisjon, og var tidligere kaptein. Etter mye skader og problemer som satte han utenfor landslaget i VM i 2010, ble han fratatt kapteinsvervet.
Hesnes air

Historie

Hesnes Air ble etablert i 1992, og fikk innvilget driftstilatelse av Luftfartstilsynet samme år. Som helikopterselskap med et Airbus Helicopter H125 (tidligere Eurocopter AS 350 B3) tok Hesnes Air på seg oppdrag som blant annet long-line flyging, fotoflyging, lasteflyging, rovdyrovervåkning, linjebefaring, taxiflyging samt persontransport for private og bedrifter over hele landet.
Selskapet utvidet driften i 2006, da det gikk til anskaffelse av sitt første fly, en Beech Super King Air 200C med en stor lastedør som gjør flyet godt egnet til å utføre charter-, frakt- og ambulanseoppdrag, herunder donorflyging, i hele Europa.
Selskapet utvidet sin virksomhet på ny i 2007 med sitt andre fly, en Cessna Citation Encore. I 2012 kjøpte selskapet ytterligere en Cessna Citation Encore og i 2015 ble flåten utvidet med et Cessna Citation Bravo og ytterligere et helikopter av typen Airbus Helicopter H125 (tidligere Eurocopter AS 350 B3).
Veier i Vest-Agder

I Vest-Agder var det pr. 1. januar 2007 til sammen 3 945 km offentlige veier, noe som utgjorde 4,24 % av landets samlede veilengde på 92 946 km. Av dette var 979 km riksveier/europaveier, 1 303 km fylkesveier og 1 663 km kommunale veier.

Fylkets viktigste veier

Vest-Agder har to europaveier: E18 og E39. Europavei 18 går fra fylkesgrensen mot Aust-Agder (Lillesand) til Kristiansand. Europavei 39 går fra Kristiansand til Sira i Flekkefjord. Disse er også riksveier, men ikke de eneste. Riksvei 9 går fra Kristiansand via Vennesla mot Setesdal. Riksvei 41 går fra Kristiansand mot Birkenes. 
Andre viktige veier i Vest-Agder er fylkesvei 42 fra Audnedal via Sirdal mot Egersund, og fylkesvei 43 fra Skeie i Hægebostad via Lyngdal og Farsund til Lista.

Undersjøiske tunneler i Vest-Agder

Vest-Agder har én undersjøisk tunnel. Flekkerøytunnelen på fylkesvei 457 binder Flekkerøya sammen med fastlandet.

Forbindelser over sund, fjorder og elver

Fylkets eneste større øyforbindelse går via Flekkerøytunnelen. Nye og Gamle Varoddbrua leder europavei 18 over Topdalsfjorden i Kristiansand. Denne veien føres også over elva Otra med Oddernesbrua. Lenger vest fører Fedafjorden bru europavei 39 over Fedafjorden i Kvinesdal kommune. I Farsund er Nordsundbrua på fylkesvei 43 en viktig forbindelse over Nordsundet.

Fjelloverganger

Vest-Agder har én høyfjellsvei av betydning: Den vinterstengte fylkesvei 987 mellom Suleskar og Brokke.
Noora Amalie Sætre

Noora Amalie Sætre er en fiktiv skikkelse i nettserien Skam og hovedfiguren i andre sesong. Karakteren ble spilt av Josefine Frida Pettersen, som fikk god kritikk for rolleskildringen i serien. Pettersen ble nominert til publikumsprisen under Gullruten 2016 for arbeidet.

I serien

I første sesong møter man Noora gjennom Eva Kviig Mohn. Noora er selvsikker, i motsetning til Eva, og hun er også en selverklært feminist. Hun fremstår som veldig moden og reflektert, men bruker stadig hersketeknikker. Noora vet alltid hva hun skal si, helt til den dagen William setter henne ut med replikken «Fy faen, så vakker du er!». Dette skjer i slutten av sesong 1. Noora ønsker alltid det beste for sine venninner og prøver å overbevise Vilde om at William ikke er bra for henne. Hun oppdager også at Vilde har en spiseforstyrrelse og forteller Vilde at hun er kjempefin slik som hun er. Vilde påpeker flere ganger at Noora er modelltynn, og dette ser ut til å bry Noora.
I andre sesong er Noora hovedfigur, og hun er mer usikker. Noora klikker når hun ikke får spise fiskekakene sine klokka fem, noe som tyder på at hun muligens har et litt vel anstrengt forhold til mat. Hun prøver så godt hun kan å skjule sin økende interesse for William, både for han og venninnene. Hun beskylder William for å tvinge henne med på forskjellige ting, men hvorvidt hun faktisk føler seg tvunget er ikke helt klart. Til slutt kan hun ikke skjule forelskelsen sin mer og kaster seg i armene på William. Da William knuser en flaske i hodet på en Yakuza-fyr, blir Noora oppskaket og forteller William at hun trenger en pause. Handlingen hans strider nemlig imot Nooras moraler. Videre skjer det en del drama mellom Noora og William, og man får se en usikker og sårbar Noora. Sesongen ender med at Noora og William har sex, selv om Noora tidligere påsto at hun «Ikke skal ha no sex før jeg er gift.» 
I tredje sesong har Noora flyttet til London med William. Gjennom Eskild får man vite at hun kjeder seg fordi William jobber mye. Senere i sesongen kommer hun hjem sønderknust. Hun forlot William i London fordi han bare så faren sin, og ikke henne. I fjerde sesong får man et bedre innblikk i Nooras følelsesliv gjennom Sana Bakkoush. Noora er knust fordi William ikke har tatt kontakt etter at hun dro. Hun forteller Sana at William ble veldig skuffa da hun ikke klarte å møte Nikolai (broren til William som skjenket og tok nakenbilde av henne) i retten. Da Noora får vite at William kanskje har fått en ny dame i London, hooker hun med Yousef, gutten Sana er forelsket i. Sana sender da en melding fra Nooras mail til William, «Hvis du fortsatt elsker meg, så kom til Oslo.» William kommer tilbake, og de får skværet opp. Noora framstår først som veldig perfekt og selvsikker, men det kommer for en dag at hun ikke er så perfekt.
Strömsfors

Strömsfors er et tettsted i Norrköping kommune i Östergötlands län i Östergötland i Sverige. I 2010 hadde tettstedet 528 innbyggere.
Verden forsvinner

Verden forsvinner er en roman av den norske forfatteren Liv Køltzow, utgitt i 1997.
Romanen foregår i Oslo i 1989, og har av en kritiker blitt karakterisert som en «midtlivskriseroman» Hovedpersonen Nina Blindheim er en lege i 40-årene med en forsømt forfatterdrøm. I løpet av romanen opplever hun en krise i ekteskapet, at en nær venn dør, og at hun på ny må forholde seg til sin kunstnerside, hvorvidt hun skal ta opp igjen de sider av seg selv hun levde ut da hun som ung skrev to bøker. I bakgrunnen speiles handlingen i rapporter om Berlinmurens fall.
Dagbladets kritiker Øystein Rottem skrev at boken er «en klok kvinnes og en moden forfatters verk - en kvinne med dyp innsikt i menneskelige relasjoner, og en forfatter som behersker sine litterære virkemidler til fulle. [...] et høydepunkt i et forfatterskap med en sterk indre sammenheng, et forfatterskap der en uklar lengsel gjøres til gjenstand for en krystallklar analyse». Litteraturkritikeren Ivar Bakke ser det som en generasjonsroman for 68-generasjonen: «dette er gjenkjennelses-litteratur for mange lesere. Den har begynt å se seg tilbake, den første generasjon som tross hindringer opplevde at verden lå åpen. Det var opp til dem selv å velge sine liv; hvem, hvor og hva de skulle bli. [...] "Etterhvert som livet går og vi skjønner at vi har valgt, ønsker vi alltid at vi hadde gjort noe annet" - konstaterer Stefan i Køltzows bok».
Boken fikk Brageprisen, og ble i en Dagbladet-serie sommeren 2006 kåret til en av de 25 beste romanene fra de siste 25 år.
Live at Blitz

Live at Blitz er et livealbum med Bannlyst, utgitt den 15. september 2011. Albumet er innspilt live på Blitz, Oslo den 30. april 1992.
Phyllocnema

Utseende

Middelsstore, avlange, blankt metallisk fargede trebukker. Antennene er kortere enn kroppen. Pronotum er avrundet sekskantet med en butt tann på hver side. Dekkvingene er nesten jevnbrede, rundede i spissen. Beina er lange, de fleste artene kjennes lett på at bak-leggens spiss er flaggaktig utvidet.

Levevis

Larvene utvikler seg i ved av løvtrær.

Utbredelse

Slekten er vidt utbredt i Afrika.
Røyken og Hurums Avis

Røyken og Hurums Avis er en avis som blir utgitt i Røyken og Hurum i Buskerud. Avisa kom ut første gang i 1976 og het da Hurumposten, senere Smånytt. Avisa kommer i dag ut tirsdag og torsdag.
Ansvarlig redaktør er Svein Ove Isaksen. Avisa er 100 prosent eid av Drammens Tidende AS som igjen er en del av konsernet Edda Media AS.
Mekonnen Gebremedhin

Karriere

Han deltok på 800 meter i ungdoms-VM i 2003, der han ble slått ut i kvalifiseringsheatet, og junior-VM 2006 der han ble slått ut i semifinalen. 
I 2007 deltok han i sitt første VM for senior, da han løp 1500 meter ved VM i friidrett 2007 i Osaka. Han gikk videre til semifinalen med 3.41,43 i kvalifiseringsheatet, men gikk ikke videre til finalen. 
Ved VM i friidrett innendørs 2008 løp han også 1500 meter. Han vant sitt kvalifiseringsheat, med tiden 3.37,16, og gikk til finalen. Han endte på 6.-plass, mens landsmannen Deresse Mekonnen vant gull. Det gikk ikke like bra ved VM i friidrett 2009, da han ble slått ut i kvalifiseringsheatet. Deresse Mekonnen vant sølv denne gangen, bak Yusuf Saad Kamel. Gebremedhin deltok også ved Bislett Games, og vant gull på en mile med ny etiopisk rekord på 3.48,95.
I 2010 fikk han flere gode plasseringer. Ved VM i friidrett innendørs 2010 kom han på 4.-plass, kun et tidels sekund bak Haron Keitany som tok bronsen. Ved Verdenscupen i friidrett 2010 i Split fikk han sølv, bak Amine Laâlou. I juli vant han bronse på 1500 meter ved Afrikamesterskapet i friidrett 2010 i Nairobi i Kenya.
Ved Bislett Games 2011 fikk han tredjeplass på en mile, med 3.51,30.
Han fikk bronse på 1500 meter ved VM i friidrett innendørs 2012 i Istanbul, bak Abdalaati Iguider og Ilham Tanui Özbilen.
Sairt

Sairt (萨尔图区, Sà'ěrtú Qū) er et bydistrikt i den byprefekturet Daqing (大庆市) i den kinesiske provins Heilongjiang. Sairt har et areal på 549 km² og teller ca. 270 000 innbyggere (2004).
Mamit (distrikt)

Demografi

Ved folketellingen i 2011 var det 85 757 innbyggere i distriktet, mot 62 785 i 2001. Den urbane befolkningen utgjør 17,27 % av befolkningen.
Barn i alderen 0 til 6 år utgjorde 17,28 % i 2011 mot 17,79 % i 2001. Antallet jenter i den alderen per tusen gutter er 979 i 2011 mot 937 i 2001.
Røykvarsler

Røykvarslere i Norge

Det er i Norge påbudt med minst en fungerende røykvarsler i hver etasje i alle boenheter. Røykvarsler er også påbudt i alle offentlige bygg.
Fram til august 2008 var det godkjenningen til DSB (Direktoratet for samfunnssikkerhet og beredskap) som tilsa om en røykvarsler var godkjent. Etter 2008 ble det innført en felles europeisk røykvarslerstandard: EN-14604.
Gujari

Gujari eller gojri, tidligere kalt gujjar bhakha og gurjar apabhramsha, er et indoarisk språk innenfor Rajasthani-gruppen som snakkes av gurjarene i det nordlige Pakistan, India og Afghanistan. Språkene rajasthani, marwari og gujarati er utviklet fra gujari. Poeten Bhoja refererte til Gaurjar Apabhramsha (Gurjar Apabhramsha) i året 1014, og språket ble brukt som et litterært språk så tidlig som på 1100-tallet.
Språket blir hovedsakelig talt i Jammu og Kashmir, Himachal Pradesh, Rajasthan, Haryana, Uttaranchal, Punjab, Gujarat og mange andre deler av India. Språket blir også snakket av gurjarene i Pakistan. Mange ord på gujari stammer fra tyrkiske språk. Regjeringen i Jammu og Kashmir har anerkjent gujari som et av seks offisielle språk i konstitusjonen.